Strukturele hervorming, beleggings sleutel tot herstel van arbeidsmark – RamaphosaPres. Cyril Ramaphosa. (Foto: GCIS) Pres. Cyril Ramaphosa het ŉ beroep op alle Suid-Afrikaners gedoen om saam te werk nadat skoksyfers oor werkloosheidsvlakke in die land Dinsdag bekend gemaak is. Volgens Statistieke Suid-Afrika (StatsSA) het die land se amptelike werkloosheidsyfer van 30% tot 23% in die tweede kwartaal van die land gedaal, ŉ vermindering wat grootliks toegeskryf word aan hoe “werkloosheid” gedefinieer word. Volgens die uitgebreide definisie van werkloosheid staan die land se werkloosheidskoers egter op 42%. Ramaphosa sê die jongste syfers wys die geweldige uitwerking wat die Covid-19-pandemie op die land se arbeidsmark gehad het. Die verlies van 2,2 miljoen werksgeleenthede in die tweede kwartaal, asook die groot afname in deelname aan die werksmag weens die landwye afsonderingstydperk, benadruk die behoefte vir bykomende maatreëls om mense se inkomste as deel van die ekonomiese herstelproses te ondersteun. “Die sukses van ons reaksie op hierdie ongekende krisis sal bepaal word deur die spoed waarteen ons arbeidsmark herstel. Benewens die verligtingsmaatreëls wat ons reeds in werking gestel het, moet ons ook verseker dat elke werksgeleentheid wat tydens die krisis verlore gegaan het, vervang word en dat meer werk geskep word sodat ons werkloosheid noemenswaardig kan verminder,” het Ramaphosa gesê. Hy sê die kabinet finaliseer tans ŉ program vir ŉ terugkeer na ekonomiese groei en werkskepping. Strukturele hervorming, belegging in infrastruktuur en ander maatreëls om die ekonomie te help groei, gaan volgens Ramaphosa ŉ sleutelrol speel om die herstel van die arbeidsmark op medium termyn te steun. Terwyl dié mark herstel, gaan die regering voort met die uitbreiding van programme wat moet verseker dat mense nie hul werk verloor nie en inkomste behoue bly. Ramaphosa sê die regering se geskiedkundige ekonomiese en maatskaplike hulpverligting het maatskappye, werkers en huishoudings teen die ergste uitwerking van die pandemie beskerm. Die Werkloosheidsversekeringsfonds (WVF) het tot dusver R43 miljard in tydelike hulp aan meer as vier miljoen werkers uitbetaal. Volgens die president het dit verdere werksverliese bekamp en sakeondernemings aan die gang gehou. Ramaphosa sê bykomende verligting is ook aan meer as 16 miljoen Suid-Afrikaners – meer as ŉ kwart van die bevolking – betaal, onder meer om hongersnood te verlig. Hy sê die meeste lande het ŉ skerp toename in werkloosheid en ekonomiese onaktiwiteit ondervind weens maatreëls wat ingestel is om die Covid-19-pandemie te help stuit. “In Suid-Afrika se geval beklemtoon die afname ŉ dalende vlak van deelname aan die werksmag en dra dit by tot vlakke van werkloosheid wat reeds voor die pandemie onaanvaarbaar hoog was. “Suid-Afrikaners moet juis nóú saamstaan en Suid-Afrika laat groei,” het hy gesê.